LISA

GARANTEERITUD TRADITSIOONILISE TOOTE SPETSIFIKAAT

„Ziegen-Heumilch“ / „Goat’s Haymilk“ / „Latte fieno di capra“ / „Lait de foin de chèvre“ / „Leche de heno de cabra“

ELi nr: TSG-AT-02290-22.2.2017

Austria

1. Registreeritav(ad) nimetus(ed)

„Ziegen-Heumilch“ (saksa) „Goat’s Haymilk“ (inglise) „Latte fieno di capra“ (itaalia) „Lait de foin de chèvre“ (prantsuse) „Leche de heno de cabra“ (hispaania)

2. Toote liik

Klass 1.4. Muud loomsed saadused (munad, mesi, mitmesugused piimatooted (v.a või) jne)

3. Registreerimise alus

3.1. Kas toode:

— ☒ on toodetud või töödeldud sellele tootele või toidule eriomasel traditsioonilisel viisil; — ☐ on toodetud traditsiooniliselt kasutatavatest toor- või koostisainetest.

Värsket heina söövatelt loomadelt saadud piima kasutamine on piimatootmise kõige loomulikum viis. Kõnealust piima saadakse traditsiooniliste jätkusuutlike piimatootmisettevõtete loomadelt. Oluline erinevus standardpiima ja värske heina põhise piima traditsioonilise olemuse vahel peitub asjaolus, et värske heina põhise piima kui piimatootmise kõige loomulikuma viisi puhul ei söödeta loomi kääritatud söödaga. Alates 1960. aastatest kasutati loomakasvatuses põllumajanduse industrialiseerimisega kaasnenud mehhaniseerimise tõttu üha rohkem silo (kääritatud sööt), mistõttu vähenes heina kasutamine söödana. Lisaks sellele keelustati direktiividega sellised loomad ja sööt, mis kehtivate õigusaktide kohaselt olid määratletud geneetiliselt muundatuna. Söötmine on kohandatud vastavalt aastaaegadele: haljassöödaperioodil saavad loomad värskeid hein- ja rohttaimi ning heina, kuid ka punkti 4.2 kohaselt lubatud sööta; talvisel söödaperioodil heina ja punkti 4.2 kohaselt lubatud sööta.

3.2. Nimetus:

— ☐ on traditsiooniliselt kasutusel asjaomase toote kohta; — ☒ väljendab toote traditsioonilist iseloomu või eripära.

Värske heina põhist kitsepiima on toodetud ja töödeldud sama kaua, kui kitsi on põllumajanduslikult peetud (ligikaudu 11. sajand e.m.a). Kitsekasvatus oli keskajal levinud Alpide eelmäestiku ja Tirooli mäestiku traditsioonilistes taludes, kus kitsed saadeti sageli väga järskude nõlvadega alpikarjamaadele, mis asusid alpiaasadest kaugel, mistõttu jäi töötajatele palju piima. Sõna Schwaig on pärit keskülemsaksa keelest ja tähistab Alpi piirkonna konkreetset asula- ja eelkõige majandamisvormi. Sageli rajasid maaomanikud ise need talud alalistes asulates, kus eelkõige tegeleti piimakarjakasvatusega (eriti juustuvalmistamisega). Sellised asulad on Tirooli piirkonnas olemas olnud alates 12. sajandist. Teatavates Alpi piirkondades, kus inimesed jagasid talumajapidamise töövahendeid, kasvatasid väikepõllumajandustootjad kitsi, et saada orus asuvate talude jaoks vajalikku piima.

4. Kirjeldus

4.1. Selle toote kirjeldus, mida punktis 1 esitatud nimetus tähistab, sh selle peamised füüsikalised, keemilised, mikrobioloogilised ja organoleptilised omadused, mis näitavad toote eripära (käesoleva määruse artikli 7 lõige 2)

Kitsepiim vastavalt kehtivatele õigusaktidele.

4.2. Punktis 1 esitatud nimetusega toote tootmismeetodi kirjeldus, mida tootjad peavad järgima, sealhulgas asjakohasel juhul tooraine või kasutatavate koostisainete laad ja omadused, ning toote valmistamisviisi kirjeldus (käesoleva määruse artikli 7 lõige 2)

Värske heina põhist kitsepiima toodetakse vastavalt traditsioonilistele tootmistingimustele kooskõlas värske heina põhise kitsepiima tootmist reguleeriva määrusega. Värske heina põhise piima tootmist iseloomustab peamiselt see, et on keelatud kasutada kääritatud sööta (nt silo) ning selliseid loomi ja sööta, mis kehtivate õigusaktide kohaselt on määratletud geneetiliselt muundatuna.

„Värske heina põhise piima tootmist reguleeriv määrus“

Värske heina põhine kitsepiim on kitsepiim, mille on tootnud piimatootjad, kes on kohustunud järgima järgmisi kriteeriume: teatada tuleb selliste loomade ja loomasööda kasutamisest, mis kehtivate õigusaktide kohaselt olid määratletud geneetiliselt muundatuna.

Kogu põllumajanduslikku majapidamist majandatakse värske heina põhise piima tootmiskorra kohaselt.

Sööda lubatud liigid

— Haljassöödaperioodil söödetakse loomi peamiselt värskete heintaimede, liblikõieliste ja rohttaimedega ning talvisel söötmisperioodil heinaga.

— Täiendava koresöödana on määratletud ja lubatud: valmimata rapsiseemned, haljasmais, haljasrukis, heina-, lutserni- ja maisigraanulid ning samalaadsed loomasöödad.

— Aastases söödaratsioonis peab koresööda osa olema vähemalt 75 % kuivaine kaalust.

— Tavapärasel turustataval viisil ning (kliide, graanulite jne) mineraalainesegudes on teraviljadest lubatud nisu, oder, kaer, tritikale, rukis ja mais.

— Söödas võib kasutada ka põlduba, söödahernest, õlikultuure ning ekstraktsioonijahu ja/või -kooki.

Keelatud sööt

— Keelatud on järgmised sööda liigid: märjast või kääritatud heinast tehtud silo (kääritatud sööt).

— Keelatud on sööta õlletehastest, viinaköökidest, mahlavabrikutest saadud kõrvalsaaduste või toiduainetetööstuse muude kõrvalsaadustega, nt märg õlleraba või märjad pressimisjäägid. Erand: suhkrutootmise kõrvalsaadusena kuivad lõigud ja melass ning teraviljatöötlemisel saadud valgurikas kuivsööt.

— Emasloomadest koosnevat karja ei tohi sööta ühegi leotatud söödaga.

— Loomi on keelatud sööta loomset päritolu söödaga (piim, vadak, loomajahu jne), v.a noorloomadele antav piim ja vadak.

— Loomi on keelatud sööta aia- ja puuviljajäätmete, kartulite või uureaga.

Väetamise eeskirjad

— Piimatootja kogu põllumajanduslikult kasutataval maa-alal on keelatud kasutada reoveesetteid, reoveesetetest tooteid ja asulate jäätmekäitluskohtadest saadud komposti (v.a haljaskompost).

— Kui piimatarnija põllumajanduslikult kasutatavale maa-alale on laotatud sõnnikut, peab ta vähemalt kolm nädalat ootama enne, kui tohib seal kitsi karjatada.

Keemiliste lisaainete kasutamine

— Piimatootjate kõigil rohumaadel on põllumajandusnõustajate järelevalve all lubatud kasutada vaid valitud sünteetilis-keemilisi pestitsiide ja tegelda tõrjega konkreetsetel kohtadel.

— Kärbsevastast pihustamist võib piimakarjalautades teha üksnes sel ajal, kui emasloomad seal ei viibi.

Ajavahemikud, millest tuleb piima tarnimisel kinni pidada

— Värske heina põhist kitsepiima võib hakata tarnima kõige varem kümme päeva pärast kitse poegimist.

— Selliste kitsede puhul, keda on söödetud siloga (kääritatud sööt), tuleb piima tarnimise algusega oodata vähemalt 14 päeva.

— Alpide kitsi, keda laudas on söödetud siloga (kääritatud sööt), tuleb 14 päeva enne alpiaasale ajamist sööta silovaba söödaga või tohib piima alles 14 päeva pärast alpiaasale (samale piimatarnijale kuuluvas kitsepiima tootmisüksuses) jõudmist määratleda värske heina kitsepiimana. Alpiaasal ei tohi silo toota ega sellega loomi sööta.

Geneetiliselt muundatud toiduainete või sööda keeld

— Selleks et säilitada värske heina põhise kitsepiima traditsioonilist tootmist, ei tohi kasutada loomi või sööta, mida kehtivate õigusaktide kohaselt määratletakse geneetiliselt muundatuna.

Muud sätted

— Keelatud on silo (kääritatud sööt) tootmine ja ladustamine.

— Keelatud on mis tahes liiki kilesse mässitud heinapallide tootmine või ladustamine.

— Keelatud on märja või kääritatud heina tootmine.

4.3. Nende peamiste elementide kirjeldus, mis määravad kindlaks toote traditsioonilised omadused (käesoleva määruse artikli 7 lõige 2)

Värske heina põhine kitsepiim erineb standardkitsepiimast värske heina põhise piima määruse (eeskirjad värske heina söötmisel saadava piima kohta) kohaste, punktis 4.2 kirjeldatud eritootmistingimuste tõttu.